DN-klassis tuli Eesti meistriks Vaiko Vooremaa, kes võitis kõik kuus sõitu ning kogus 5 punkti. Jaanuari lõpus oma karjääri jooksul neljandat korda Euroopa meistriks kroonitud Vooremaa rääkis, et tundis end võistlussõitudes kindlalt. "Vorm oli veel EM-i ajast hea ning üllatusi selles osas ei oodanud," lausus tšempion. "Ilmastikuolude osas ei saa samuti nuriseda - laupäeval oli küll vaikne, ent täna oli tuul parem, keskmise tugevuse skaalal pigem tugevamal poolel. Jää oli veidi pudru moodi, ent siiski  hea, et vihma ei sadanud. Rada ei olnud väga kiire, aga olengi ise alati pidanud oma õrnaks kohaks kõva rada kõva tuulega. Oma parimad etteasted olen teinud vaikses kuni keskmises tuules, aga väga loodan, et mu sooritused kõvemas tuules on ka paranenud. Täna võis mu kiirus ulatuda kuskil üle 80 km/h."